EH Bildu talde parlamentarioari atxikitako foru parlamentari Domingo González Martínez jaunak idatziz erantzuteko galdera egin du, Osasunbidea-Nafarroako Osasun Zerbitzuak Mufaceko, Mugejuko edo Isfasko zenbat onuradun artatu dituen jakiteko (11-23/PES-00138). Hona Nafarroako Gobernuko Osasun kontseilariak ematen duen informazioa:

Mufaceko, Mugejuko edo Isfasko zenbat onuradun artatu ditu Osasunbidea-Nafarroako Osasun Zerbitzuak? Zenbat fakturatu zaie kasuko aseguru-entitateei? Zehaztu osasun barrutiak eta fakturazio-zentroa, bai eta osasun-laguntza nork eman duen ere, osasun-laguntza espezializatuak ala oinarrizko osasun-laguntzak.

Osasunbidea-Nafarroako Osasun Zerbitzuak MUFACEko, MUGEJUko eta ISFASko 13.816 onuraduni eman zien arreta, gutxienez ere behin, 2022an, eta 2023an, apirilera arte, 8.485 laguni.

Osasun Barrutiak fakturatutako zenbatekoak eta fakturazio zentroak, zeinetatik fakturatu den, nola Osasun Laguntza Espezializatutik hala Oinarrizko Osasun Laguntzatik, honako taula honetan daude jasota:

|  |  |  |  |  |
| --- | --- | --- | --- | --- |
| **Fakturazio Unitatea** | **Oinarrizko Osasun Laguntza** | | **Osasun laguntza espezializatua** | |
|  | 2022 | 2023 | 2022 | 2023 |
| **Osasun Mentala** |  |  | 2.902,04 € | 249,39 € |
| **Lizarrako Osasun Barrutia** | 16.437,21 € | 7.346,85 € | 25,34203 € | 29.168,46 € |
| **Nafarroako Ospitale Unibertsitarioa** |  |  | 246.335,23 € | 335.550,43 € |
| **Iruñeko Oinarrizko Osasun Laguntza** | 169.910,88 € | 190.281,15 € |  |  |
| **Tuterako Osasun Barrutia** | 11.481,22 € | 12.437,50 € | 296.446,48 € | 211.535,60 € |

Taula horretan ez da jasotzen Oinarrizko Osasun Laguntzak IMQ-AP Rural Hitzarmenagatik fakturatutakoa, Hitzarmen hori Osasunbideak eta IMQ aseguru etxeak izenpetu zuten beren mutualistei arreta emateko. 2022an zenbatekoa 495.489,84 eurokoa izan zen, eta 445.324,92 eurokoa 2023ko urrira arte.

Osasun-zentro publiko guztietan al dago protokolorik edo jarraibiderik ziurtatzeko mutualitate horietako onuradunei emandako osasun-laguntza fakturatuko dela? Hala baldin bada, zeintzuk dira?

Protokolorik eta jarraibiderik badago osasun zentro publikoetako fakturazio zentro guztietan irailaren 15eko 1030/2006 Errege Dekretuaren IX. eranskinean jasotako egoera guztietan ordaintzera behartuta auden hirugarren guztien fakturaziorako, eta horien artean daude MUFACE, MUGEJU eta ISFASko onuradunak.

Osasunbideko zentro publiko guztietan Ordaintzera behartutako hirugarrenak identifikatu eta geroago fakturatzeko protokoloak, nola Oinarrizko Osasun Laguntzan hala Osasun Laguntza Espezializatuan, hemen daude jasota:

* HIRUGARRENEN OSASUN FAKTURAZIOA OSASUNBIDEA–NAFARROAKO OSASUN ZERBITZUAREN ZENTROETAN.
* OSASUN FAKTURAZIOAREN ESKULIBURUA OSASUNBIDEA–NAFARROAKO OSASUN ZERBITZURAKO.

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko urriaren 31n

Osasuneko kontseilaria: Fernando Domínguez Cunchillos